תאונסט בגוסורה

**תאונסט בגוסורה (Théoneste Bagosora)** (16 באוגוסט 1941 - 25 בספטמבר 2021) היה קצין צבא רואנדי. הוא נודע בעיקר בשל מעורבותו ברצח העם ברואנדה ב-1994, שבגינו נידון למאסר עולם על ידי בית הדין הפלילי הבינלאומי לרואנדה (ICTR).

## שנותיו הראשונות וקריירה צבאית
בגוסורה נולדה ב-Giciye במה שהוא כיום מחוז Nyabihu (אנ'), המחוז המערבי (אנ'), רואנדה. ב-1964 סיים את לימודיו ב- *École des officiers* (בית ספר לקצינים) בקיגאלי בדרגת סגן משנה. ב-1982 סיים את לימודיו בהצטיינות ב־Institut des hautes études de défense nationale (אנ') בצרפת. במהלך הקריירה הצבאית שלו, הוא שירת כמפקד השני של ה- *École supérieure militaire* (בית הספר הצבאי העליון) בקיגאלי וכמפקד המחנה הצבאי קאנומבה.

ב-29 באפריל 1970 הועלה לדרגת קפטן, המקבילה לסרן. הוא הפך לקולונל באוקטובר 1989. הוא מונה לתפקיד הרמטכ"ל במשרד הביטחון ביוני 1992. למרות פרישתו הרשמית מהצבא ב-23 בספטמבר 1993, הוא שמר על תפקיד זה עד שנמלט מהמדינה ביולי 1994. בשלוש השנים העוקבות את התרסקות מטוסו של נשיא רואנדה ב-6 באפריל 1994, Juvenal Habyarimana, התברר שבגוסורה "קיבל את התפקיד הבכיר ביותר במשרד הביטחון הרוהנדי".

## תפקידו ברצח העם
בגוסורה תואר כאדריכל של רצח העם, ואף נאמר על תפקידו כי "נראה שעד כמה שניתן לדבר על מארגן כללי של המבצע, הגדרה זו ראוי שתקושר לקולונל תאונסט בגוסורה." בגוסורה נולד באותו אזור צפוני כמו Juvenal Habyarimana, נשיא רואנדה בין השנים 1973 ל-1994.

ארגון זכויות האדם Human Right Watch שם ידיו על כתבים ויומנים של בגוסורה לאחר המלחמה, שם נחשף שהוא ארגן באופן מחושב ומוקדם את הפתרון הסופי של רוהנדה. במהלך חורף ואביב 94, בגוסורה עמל על תוכנית מפורטת להצבת "מגויסים" ש"יגנו" על רואנדה מהאויב. יומניו פירטו הוראות לחלוקת נשקים ורעיונות למסרים שישודרו בתחנת רדיו ייעודית.

למרות שהיה נוכח במשא ומתן על הסכמי ארושה באוגוסט 1993, הוא מעולם לא תמך בהם. הוא מצוטט בהרחבה כמי שאמר בהקשר של הסכמי ארושה, שהוא חוזר לרואנדה כדי "להתכונן לאפוקליפסה", אבל הדבר אינו נחשב למוסכם במחקר. לוק מרצ'ל, קצין בלגי, ששימש כמפקד גזרת קיגאלי באונאמיר, דיווח שבגוסורה אמר לו שהדרך היחידה לפתור את הבעיות של רואנדה היא להיפטר מהטוטסי.

בגוסורה היה אחראי על הקמת יחידות "הגנה עצמית" חצי-צבאיות, ה־Interahamwe, שנועדו לפעול בכל מחוז במדינה. קבוצות אלו היו אמורות לפעול בשיתוף פעולה עם המשטרה המקומית, המיליציות והרשויות הצבאיות. בגוסורה היה אחראי גם על הפצת נשק ומצ'טות ברחבי רואנדה. בין ינואר 1993 למרץ 1994 ייבאה רואנדה יותר מ-500,000 מצ'טות, פי שניים ממספר המצ'טות שיובאו בשנים קודמות.

בסביבות השעה 20:15 בערב ה-6 באפריל 1994, טס הנשיא ז'ובנל הביארימנה בחזרה לקיגאלי לאחר פגישה, ומטוסו נפגע (אנ') משני טילים שנורו מהקרקע. בהתרסקות המטוס נספו כל הנוסעים.

עמדת ממשלות ארצות הברית ורואנדה היא שהטילים נורו מקסרקטין קנומבה (Kanombe), שהיו בשליטת המשמר הנשיאותי, אך מסקנה זו שנויה במחלוקת. עם שידור החדשות על מותו של הנשיא, מעשי ההרג החלו.

לאחר ההתנקשות, קולונל בגוסורה כינס ישיבת בכירים במשטר. רומיאו דאלר, מפקד כח האו"ם הוזמן, והגיע בכדי לאתר את ההנהגה הבכירה של צבא רואנדה. דאלייר דחה את הצעתו של בגוסורה לחייב את הצבא להשתלט על המצב הפוליטי עד שיוכלו למסור אותו לפוליטיקאים והוא הזכיר לו שלרואנדה עדיין יש ממשלה בראשות ראש הממשלה אגתה אווילינגיימאנה. בגוסורה הגיב שהממשלה לא מסוגלת לשלוט במדינה. כמה שעות לאחר מכן, מאדאם אגתה נרצחה עם בעלה על ידי חברי המשמר הנשיאותי והצבא. לאחר הניסיון הכושל של בגוסורה לגרום לצבא לתפוס את השלטון, הקבוצה החלה לגבש ממשלה זמנית. הממשלה הזמנית הייתה קבוצה רב-מפלגתית, אך כולן הגיעו מהחלקים הניציים של מפלגותיהם.

מעשי טבח החלו בכל רחבי הארץ. רבים מהטוטסים הבולטים וההוטו המתונים נהרגו מיד, כששמותיהם וכתובותיהם היו ברשימות. רדיו מיל קולינס שידר הסתה לרצח. משאיות החלו להגיע כדי לאסוף עשרות גופות. בבוקר ה-7 באפריל, עשרה חיילים בלגים מכח שמירת השלום של האו"ם ששמרו על ראש הממשלה אגתה והיו עדים לחיילי הממשלה שהטילו מצור על מקום מגוריה, פורקו מנשקם ונלקחו למחנה קיגאלי, כ-200 מטרים מהמקום שבו קיים קולונל בגוסורה פגישה של קציני צבא. חיילי כח שמירת השלום נרצחו במהלך מספר שעות על ידי אנשי צבא. במהלך עדותו במשפט שנערך לאחר מכן, הודה קולונל בגוסורה שנכח בזירה בזמן שהרציחות היו בעיצומן, למרות שטען שהוא לא יכול היה לעשות דבר כדי לעצור את ההרג. כצפוי, מותם של עשרת שומרי השלום הבלגים גרם לנסיגה של רוב חיילי שמירת השלום מרואנדה, ולמעשה פינה את הדרך לטבח.

### משפט באשמת רצח עם
מאוחר יותר עבר בגוסורה לקמרון עם עוד כמה מנהיגי כוח ההוטו. שם הוא נעצר עם אנדרה נטגרורה ב-1996. בשנת 1997, הוא הופיע לראשונה בפני בית הדין הפלילי הבינלאומי לרואנדה (ICTR) בארושה, טנזניה, כדי להתמודד עם שלושה עשר סעיפים של פשעים בינלאומיים שונים, בגין רצח עם, פשעים נגד האנושות ופשעי מלחמה. המשפט המשותף עם שלושה קציני צבא בכירים נוספים שהואשמו כמי שהשתתפו אף הם במעשים נפתח ב-2 באפריל 2002.

בשנת 2011 הופחת העונש ל-35 שנות מאסר בערעור. הוא היה אמור להיות כלוא עד גיל 89, אך נפטר בגיל 80. לפי החוקר רנה למרצ'נד (אנ'), באגוסורה היה "המארגן הראשי של ההרג". ב-25 בספטמבר 2021, נפטר בגוסורה בבית חולים בכלא במאלי, שם טופל בבעיות לב.

## קישורים חיצוניים
* Bagosora et al. (צבא I) (ICTR-98-41), מבית הדין הפלילי הבינלאומי לרואנדה
* Dallaire, Roméo. **(2003). [https://eddierockerz.com/wp-content/uploads/2020/11/shake-hands-with-the-devil-the-failure-of-humanity-in-rwanda-pdfdrive-.pdf Shake Hands with the Devil: The Failure of Humanity in Rwanda]**, Random House
* Meredith, Martin. '''(2005). ''The state of Africa: a history of fifty years of independence''''', London: The Free Press.
* Off, Carol. (2000). Lion, the Fox & the Eagle: A Story of Generals and Justice in Rwanda and Yugoslavia'''''
* Gerard Prunier "The Rwanda Crisis: History of a Genocide" The International Journal of African Historical Studies(1998/01/01). זמין לקריאה בכתובת: https://archive.org/details/rwandacrisishist0000prun/page/232/mode/2up

## הערות שוליים

קטגוריה:רצח העם ברואנדה
קטגוריה:מורשעים בפשעי מלחמה
קטגוריה:מורשעים ברצח עם
קטגוריה:ילידי 1941
קטגוריה:נפטרים ב-2021